Papersnake/gushiwen huggingface dataset:
香奁八咏 其二 月奁匀面
杨维桢（元代）

一片清光照胆寒，玉容满镜掩飞鸾。素娥照见黄金阙，绛雪镕开白玉盘。

翠点柳尖春未透，红生樱颗露初乾。好风为我披罗幕，一朵芙蓉正面看。
豆卢划田园帖赞
岳珂（宋代）

书名之讹，创自韦陟。
季袭其风，始见书尺。
狙冠豺绶，乃唐之贼。
相不加诛，而反畏惕，
礼度尽坏，王纲倒植。
存此谓何，览者太息。
次马祥寺，值方山人至，共酌稼场
戚继光（明代）

入各有愁城，能攻仗酒兵。关山一片月，游子十年情。

未遂终军志，徒为班固征。相逢且潦倒，天地自虚盈。
和王景文 其三
张孝祥（宋代）

王师行六月，淮海静无波。元老前筹密，诸军捷奏多。

西风向萧瑟，北顾要谁何。闻说收兵后，讴吟杂雅歌。
资政殿学士户部侍郎文正范公神道碑铭并序
欧阳修（宋代）

皇祜四年五月甲子，资政殿学士、尚书户部侍郎汝南文正公士于徐州，以其年十有二月壬申，葬于河南尹樊里之万安山下。

公讳仲淹，字希文。五代之际，世家苏州，事吴越。太宗皇帝时，吴越献其地，公之皇考从钱俶朝京师，后为武宁军掌书记以卒。公生二岁而孤，母夫人贫无依，再适长山朱氏。既长，知其世家，感泣，去之南都。入学舍，扫一室，昼夜讲诵，其起居饮食，人所不堪，而公自刻益苦。居五年，大通六经之旨，为文章论说必本于仁义。祥符八年举进士，礼部选第一，遂中乙科，为广德军司理参军，始归迎其母以养。及公既贵，天子赠公曾祖苏州粮料判官讳梦龄为太保，祖秘书监讳赞时为太傅，考讳墉为太师，妣谢氏为吴国夫人。

公少有大节，于富贵、贫贱、毁誉、欢戚不一动其心，而慨然有志于天下。常自诵日：“士当先天下之忧而忧，后天下之乐而乐也。”其事上遇人，一以自信，不择利害为趋舍。其所有为，必尽其方，日：“为之自我者当如是，其成与否，有不在我者。虽圣贤不能必，吾岂苟哉！”

天圣中，晏丞相荐公文学，以大理寺丞为秘阁校理。以言事忤章献太后旨，通判河中府、陈州。久之，上记其忠，召拜右司谏。当太后临朝听政时，以至日大会前殿，上将率百官为寿。有司已具，公上疏言天子无北面，且开后世弱人主以强母后之渐，其事遂已。又上书请还政天子，不报。及太后崩，言事者希旨，多求太后时事，欲深治之。公独以谓太后受托先帝，保佑圣躬，始终十年，未见过失，宜掩其小故以全大德。初，太后有遗命，立杨太妃代为太后。公谏日：“太后，母号也，自古无代立者。”由是罢其册命。

是岁，大旱蝗，奉使安抚东南。使还，会郭皇后废，率谏官、御史伏闽争，不能得，贬知睦州，又徙苏州。岁余，即拜礼部员外郎、天章阁待制，召还，益论时政阙失，而大臣权幸多忌恶之。居数月，以公知开封府。开封素号难治，公治有声，事日益简。暇则益取古今治乱安危为上开说，又为《百官图》以献，日：“任人各以其材而百职修，尧、舜之治不过此也。”因指其迁进迟速次序曰：“如此而可以为公，可以为私，亦不可以不察。”由是吕丞相怒，至交论上前。公求对辨，语切，坐落职，知饶州。明年，吕公亦罢。公徙润州，又徙越州。而赵元昊反河西，上复召相吕公。乃以公为陕西经略安抚副使，迁龙图阁直学士。

是时新失大将，延州危。公请自守廊延捍贼，乃知延州。元昊遣人遗书以求和，公以谓无事请和，难信，且书有僭号，不可以闻，乃自为书，告以逆顺成败之说，甚辩。坐擅复书，夺一官，知耀州。未逾月，徙知庆州。既而四路置帅，以公为环庆路经略安抚招讨使、兵马都部署，累迁谏议大夫、枢密直学士。

公为将，务持重，不急近功小利。于延州筑青涧城，垦营田，复承平、永平废寨，熟羌归业者数万户。于庆州城大顺以据要害，又城细腰胡芦，于是明珠、灭臧等大族皆去贼为中国用。自边制久隳，至兵与将常不相识。公始分延州兵为六将，训练齐整，诸路皆用以为法。公之所在，贼不敢犯。人或疑公见敌应变为如何?至其城大顺也，一旦引兵出，诸将不知所向，军至柔远，始号令告其地处，使往筑城。至于版筑之用，大小毕具，而军中初不知。贼以骑三万来争，公戒诸将：“战而贼走，追勿过河。”已而贼果走，追者不渡，而河外果有伏。贼失计，乃引去。于是诸将皆服公为不可及。

公待将吏，必使畏法而爱己。所得赐赉，皆以上意分赐诸将，使自为谢。诸蕃质子，纵其出入，无一人逃者。蕃酋来见，召之卧内，屏人彻卫，与语不疑。公居三岁，士勇边实，恩信大洽，乃决策谋取横山，复灵武，而元昊数遣使称臣请和，上亦召公归矣。

初，西人籍为乡兵者十数万，既而黥以为军，惟公所部，但刺其手，公去兵罢，独得复为民。其于两路，既得熟羌为用，使以守边，因徙屯兵就食内地，而纾西人馈挽之劳。其所设施，去而人德之与守其法不敢变者，至今尤多。

自公坐吕公贬，群士大夫各持Z-公曲直。吕公患之，凡直公者，皆指为党，或坐窜逐。及吕公复相，公亦再起被用，于是二公欢然相约戮力平贼。天下之士皆以此多二公，然朋党之论遂起而不能止。上既贤公可大用，故卒置群议而用之。

庆历三年春，召为枢密副使，五让不许，乃就道。既至数月，以为参知政事，每进见，必以太平责之。公叹日：“上之用我者至矣，然事有先后，而革弊于久安，非朝夕可也。”既而上再赐手诏，趣使条天下事。又开天章阁，召见赐坐，授以纸笔，使疏于前。公惶恐避席，始退而条列时所宜先者十数事上之。其诏天下兴学，取士先德行不专文辞，革磨勘例迁以别能否，减任子之数而除滥官，用农桑、考课、守宰等事，方施行，而磨勘、任子之法，侥幸之人皆不便，因相与腾口。而嫉公者亦幸外有言，喜为之佐佑。会边奏有警，公即请行，乃以公为河东、陕西宣抚使。至则上书愿复守边，即拜资政殿学士、知邻州，兼陕西四路安抚使。

其知政事，才一岁而罢，有司悉奏罢公前所施行而复其故。言者遂以危事中之，赖上察其忠，不听。是时，夏人已称臣，公因以疾请邓州。守邓三岁，求知杭州，又徙青州。公益病，又求知颍州，肩舁至徐，遂不起，享年六十有四。方公之病，上赐药存问。既士，辍朝一日，以其遗表无所请，使就问其家所欲，赠以兵部尚书，所以哀恤之甚厚。

公为人外和内刚，乐善泛爱。丧其母时尚贫，终身非宾客食不重肉，临财好施，意豁如也。及退而视其私，妻子仅给衣食。其为政，所至民多立祠画像。其行己临事，自山林处士、里闾田野之人，外至夷狄，莫不知其名字，而乐道其事者甚众。及其世次、官爵，志于墓、谱于家、藏于有司者，皆不论著，著其系天下国家之大者，亦公之志也欤！

铭曰：

范于吴越，世实陪臣。敢纳山川，及其士民。范始来北，中间几息。公奋自躬，与时偕逢。事有罪功，言有违从。岂公必能，天子用公。其艰其劳，一其初终。夏童跳边，乘吏怠安。帝命公往，问彼骄顽。有不听顺，锄其穴根。公居三年，怯勇隳完。儿怜兽扰，卒俾来臣。复人在廷，其事方议。帝趣公来，以就予治。公拜稽首，兹惟难哉!初匪其难，在其终之。群言营营，卒坏于成。匪恶其成，惟公是倾。不倾不危，天子之明。存有显荣，殁有赠谥。藏其子孙，宠及后世。惟百有位，可劝无怠。
诗
杨广（隋代）

寒鸦飞数点，流水绕孤村。
斜阳欲落处，一望黯消魂。
挽故知容州朝请陶公五首
罗一龙（宋代）

尽说休官靖节贤，几人真个隐林泉。
如今却有云仍在，牢在平塘十五年。
除夕
汤懋统（清代）

残臈辞人逐漏频，寒毡堪笑独吟身。仅支鹤俸能供岁，轻掷鱼竿自取贫。

柏酒竟疏婪尾宴，梅花虚拟故园春。遥思伯氏京华久，一样灯前忆老亲。
晚憩富阳二首
杨万里（宋代）

春余客里政无聊，忽报潮头雪样高。
急唤清空竹陵酒，旋尝梅子与樱桃。
医士
潘牥（宋代）

闻君妙得医王诀，我病劳君指下求。
天与一般愚直性，不知何剂可能瘳。
燕
石岩（元代）

满院晴光好，穿帘小燕纷。数声惊午梦，双剪碎春云。

戏水香泥湿，冲烟夕照曛。参差频上下，红嘴掠青芹。
感旧
陆游（宋代）

当年书剑揖三公，谈舌如云气吐虹。
十丈战尘孤壮志，一簪华发醉秋风。
梦回松漠榆关外，身老桑村麦野中。
奇士久埋巴硖骨，灯前慷慨与谁同？
次韵史猷父
陈著（宋代）

西崦残晖薄首邱，与猿同啸鹤同游。
山林一出资惊笑，风雨多情管滞留。
前别忽来如再世，后期禁得又三秋。
湖天倘有相从分，为我何妨割半洲。
贺圣朝（和宗之梅）
赵师侠（宋代）

千林脱落群芳息。有一枝先白。孤标疏影压花丛，更清香堪惜。

吟情无尽，赏音未已，早纷纷藉藉。想贪结子去调羹，任叫云横笛。
送何叔信三首
赵蕃（宋代）

几年惆怅荔枝红，妇荐孙擎寿媪翁。
我亦得归无此乐，弟兄相对小灯笼。
题金山四首
吴芾（宋代）

人言海上有三山，弱水瀰茫去路难。
若欲目前寻仿佛，只须来此凭栏干。
雪中俞仲渊寄诗见怀次韵
方回（元代）

客囊单乏去途悠，欲诣高人未有由。
如许江山明霁雪，与谁诗有共危楼。
忽惊天外来双鲤，自笑人间寄一鸥。
舟滞楫胶肯予相，官河冰解即乘流。
夜雨
贯休（唐代）

夜雨山草湿，爽籁杂枯木。
闲吟竺仙偈，清绝过于玉。
游庐山开先寺和陈宪长韵
祁顺（明代）

平生爱庐阜，此日得攀缘。纵目乾坤外，游心混沌先。

九江仍旧派，五老未华颠。云敛金轮现，崖空石镜悬。

上方闲岁月，深洞半云烟。物外通三岛，壶中别一天。

坐来消俗念，吟就耸诗肩。佛礼金仙象，僧参玉版禅。

炉峰腾瑞蔼，康谷泻飞泉。淑气钟灵异，高名冠幅员。

欧苏题未泯，李谢迹皆仙。无限怀贤思，安排付锦笺。
观参寥手书
区仕衡（宋代）

雕飞鸷举百篇诗，谁是浮屠妙总师。若把贯休齐己论，风流惟有大苏知。
淳熙巳酉二月二日皇帝登宝位镃获厕廷绅辄成驩喜口号十首 其九
张镃（宋代）

黎庶曾何帝力知，七旬三入乂宁时。春寒谁怕妨花柳，一日东风万国吹。
送冯著受李广州署为录事
韦应物（唐代）

郁郁杨柳枝，萧萧征马悲。送君灞陵岸，纠郡南海湄。

名在翰墨灞，群公正追随。如何从此去，千里万里期。

大海吞东南，横岭隔地维。建邦临日域，温燠御四时。

百国共臻奏，珍奇献京师。富豪虞兴戎，绳墨不易持。

州伯荷天宠，还当翊丹墀。子为门下生，终始岂见遗。

所愿酌贪泉，心不为磷缁。上将玩国士，下以报渴饥。
好事近·一朵木犀花
张孝祥（宋代）

一朵木犀花，珍重玉纤新摘。插向远山深处，占十分秋色。满园桃李闹春风，漫红红白白。争似淡妆娇面，伴蓬莱仙客。
晚别乐记室彦
褚亮（唐代）

穷途属岁晚，临水忽分悲。抱影同为客，伤情共此时。

雾色侵虚同，霜氛冷薄帷。举袂惨将别，停怀怅不怡。

风严征雁远，雪暗去篷迟。他乡有岐路，游子欲何之。
西岩樵隐
龚敩（明代）

一入西岩路杳茫，华阳句曲漫苍苍。雾霾荒磴青苔黑，风满石床高树凉。

幽谷莺啼花似锦，柴门犬吠月如霜。观棋邂逅归何晚，换酒从容醉不妨。

云倒悬崖栖虎豹，竹临哀壑度笙簧。邻人爱觅胡麻饭，野老宜分白鹿裳。

道在岂辞筋力倦，迹疏犹恨姓名香。餐芝岁久浑商洛，采蕨春深自首阳。

稚子晨昏陪笑语，良朋鸡黍问行藏。轻蓑短笠情偏好，大纛高牙势久忘。

亦有楩楠供雨露，那无松柏困牛羊。相逢一一烦珍爱，材大终期任栋梁。
大涤洞天留题
倪允文（宋代）

巢父滩头甫着鞭，名山入眼驿程边。
迂回仅费商於地，领袖宁烦一介先。
谒金门 其二 题素箑美人
叶璧华（清代）

休相忆。难盼石榴消息。欲唤小名人不识。兰因何处觅。

娇怯腰名无力。印遍苍苔鞋迹。满径红芳春寂寂。柳丝摇暮碧。
拨棹歌 其十七
德诚（唐代）

苍苔滑净坐忘机，截眼寒云叶叶飞。戴箬笠，挂蓑衣，别无归处是吾归。
答赵尉 其三
陈宓（宋代）

酒遏一杯能养性，肉踰三品反伤饥。人生饱后无珍味，何用多戕物命为。
腊月十八日蚤苦寒与家妇饮
张耒（宋代）

寒夜不可旦，老鸡鸣苦迟。
晨兴出户视，风折山树枝。
最爱堂东梅，洌寒亦弄姿。
夜来月中影，窥我读书帷。
中庭石井栏，晨汲气如炊。
今日复何事，环佩联冰澌。
瓷罂有芳醇，庖舍具鲜肥。
地炉炽新炭，三酌对山妻。
小重山·绿树莺啼春正浓
何大圭（宋代）

绿树莺啼春正浓，钗头青杏小，绿成丛。玉船风动酒鳞红。歌声咽，相见几时重？
车马去匆匆，路随芳草远，恨无穷。相思只在梦魂中。今宵月，偏照小楼东。
放山室送芳上人见净慈偃溪和尚
释绍昙（宋代）

南山鳖鼻虽无毒，触著依前解丧身。
不信当头揩痒看，浑钢底也没全人。
送成季 其二
韩淲（宋代）

秋日烘林岩桂花，笋舆应过野人家。青山路口望乌石，绿水渡人行白沙。

里社游从情最乐，弟兄团聚兴无涯。重阳天气君归去，剩醉芳尊咏物华。
浯溪读中兴碑
金虞（清代）

文于天地不两天，我昔闻自浯溪歌。浯溪深处漫郎宅，后有作溪何其多。

中兴一颂岿然在，手剔苍藓三摩挲。当时翰墨鲜高手，谁与八代回狂波。

鸾台凤阁数燕许，东封石刻徒媕娿。斯文独任起衰责，采薇六月相肩摩。

平原颜公忠烈士，肝胆契合心手和。大书特书照岩户，如日始出星交罗。

想当握笔几透爪，一一劲挺无纤颇。因思往迹发长喟，乱由入召非由他。

妖妃孽臣早不断，乃出下策驰青骡。艰难百战两京复，实赖灵武挥天戈。

儒官扬厉职应尔，讵忍腹诽含谯诃。余子纷纷若镌凿，强作解事理则那。

三吾亭子高嵯峨，下有石镜冷不磨。飞泉㶁㶁生盘涡。

惜哉无人洗山骨，奈此玉佩琼琚何。
蕃舞
范纯仁（宋代）

低昂坐作疾如风，羌管夷歌唱和同。应为降胡能蹈抃，不妨全活向军中。
洪武船符
胡敬（清代）

双单殊。惟船编字水与信，大川赍涉皆通涂。亦有泽国用龙节，法三代意摹为图。

诏文纪年玺加后，四角灿烂花盘纡。例非大僚概勿给，郑重想见高皇谟。

是年始命棣节制，王气已隐钟燕都。兵兴渡江不用楫，宣召可有金符无。

然其立法自详审，倡乱远先防驿夫。后来趋便易勘合，此符弃竟同关繻。

祖宗良法玩不守，中使四出周防疏。无何濒海置市舶，倭寇扰遂连三吴。

楼船峨峨指吕宋，矿采万里挠师徒。尔时徵调遍天下，符纵复造难供儒。

乃知经国首除弊，方幅凛此尺一书。祇愁岁久弊还作，盗取翻笑侯生迂。

摩挲黄麻三叹息，有人智出符之余。
东马塍
朱淑真（宋代）

一塍芳草碧芊芊，活水穿花暗护田。
蚕事正忙农事急，不知春色为谁妍？
登北固山
王曜升（清代）

雄峰高枕瓮城斜，有客登临送晚霞。水气暗吞山顶寺，江云遥护海门沙。

天低雁鹜来千里，地迥星河落万家。指点旧朝形胜在，吹愁何处起悲笳？
晚秋宿李军道所居
皎然（唐代）

清溪路不遥，都尉每相招。落日休戎马，秋风罢射雕。

朮花生野径，柏实满寒条。永夜依山府，禅心共寂寥。
和苦雨韵
李彭（宋代）

春归已獭祭，微绿先道周。衡门少灯火，征夫竭乾糇。

雨工挽九河，荐作南国忧。君诗形苦词，高义薄中州。

歌声满天地，宰物能闻不。凡今世贤知，耄及谁不偷。

唯我与之子，炯炯定寡求。安得习习风，冻蘖新萌抽。

遥山涤馀霭，归云下岩幽。紫凤会骞翥，百鸟劳喧啾。

苍生得税驾，王度日清休。醉眼眩章句，烦君为校雠。
次汪司成秋日登狮子山寻阅江楼故址韵 其一
罗钦顺（明代）

绝顶风尘万里秋，阅江何处觅高楼。草深欲碍游人上，林茂长容倦鸟休。

近水一湾明似玦，远山三点大如牛。知君感慨题诗罢，满酌金罍坐看鸥。
一丛花（暮春送别）
赵长卿（宋代）

阶前春草乱愁芽。尘暗绿窗纱。钗盟镜约知何限，最断肠、湓浦琵琶。南渚送船，西城折柳，遗恨在天涯。

夜来魂梦到侬家。一笑脸如霞。莺啼燕恨西窗下，问何事、潘鬓先华。钟动五更，魂归千里，残角怨梅花。
浣溪纱 出都门，旅店题壁。集唐二十首 其一
程颂万（清代）

凤子轻盈腻粉腰。残妆和泪湿红绡。分明闲坐赌樱桃。

士女笙红来月下，行人归计在今朝。

柘枝声引管弦高。
清远峡
傅宏烈（清代）

暝投云际宿，疑作水中仙。群壑去无路，断涯窥有天。

清猿啸峤月，白鸟宿江烟。往问前山寺，飞来有几年。
句
陆游（宋代）

南酒应怜未归客。
自桃川至辰州绝句四十有二 其六
赵蕃（宋代）

夷望山前几钓篷，不惟能雨又能风。吾身故作魏王瓠，爱此沿洄敏似鸿。
冬末同友人泛潇湘
杜荀鹤（唐代）

残腊泛舟何处好？最多吟兴是潇湘。
就船买得鱼偏美，踏雪沽来酒倍香。
猿到夜深啼岳麓，雁知春近别衡阳。
与君剩采江山景，裁取新诗入帝乡。
舟行
黎廷瑞（宋代）

深深人语转苍崖，牵路如梯滑似苔。
睡起拥篷看奇石，一方新绿入船来。
句 其八
卢襄（宋代）

但数十家看鹤户，与两三只钓鱼船。
醉花阴（木犀）
李弥逊（宋代）

紫菊红萸开犯早。独占秋光老。酝造一般清，比著芝兰，犹自争多少。

霜刀翦叶呈纤巧。手捻迎人笑。云鬓一枝斜，小阁幽窗，是处都香了。
赠张刁二老
苏轼（宋代）

两邦山水未凄凉，二老风流总健强。
共成一百七十岁，各饮三万六千觞。
藏春坞里莺花闹，仁寿桥边日月长。
惟有诗人被磨折，金钗零落不成行。
奉和陈石亭内翰九日登镜光瑞光二阁
符锡（明代）

郊西双阁凌晓梯，斗角倒挂风檐齐。湖天渺渺接秋素，苑树檐檐含露凄。

胜日江山足高兴，美人尊俎谁同携。职暇何妨得归晚，月华骑影纷前溪。
闲游
陆游（宋代）

柴车去去度横陂，正是春残入夏时。
果熟多藏新密叶，莺啼偏占最高枝。
迷途每就佣耕问，薄饭时从逆旅炊。
随意题诗无杰思，还家犹足诧吾儿。
新学丛志馆来徵诗，为及编辑李君
洪繻（清代）

学问今徵外九州，象胥蛮隶一兼收。奇肱国送飞车至，深目人兼电驭游。

黑白黄红新族谱，亚、欧、非、美秘阳秋。从兹刮眼看高论，陆贾潜夫在校雠。
沁园春（官满作）
雷应春（宋代）

问讯故园，今如之何，还胜昔无。想旧耘兰惠，依然葱蒨，新栽杨柳，亦已扶疏。韭本千畦，芋根一亩，雨老烟荒谁为鉏。难忘者，是竹吾爱甚，梅汝知乎。

茅亭低压平湖。有狎鹭驯鸥尚可呼。把绛纱准拟，新官到也，寒毡收拾，贱子归欤。略整柴门，更芟草径，惟有幽人解枉车。丁宁著，与做添棋局，砌换茶垆。
答高季迪期游云岩
徐贲（元代）

山中风景绿阴时，但得閒行莫恨迟。啼鸟犹能知劝酒，馀花应是待题诗。

且将尽日酬登览，况值频年在乱离。晴雨明朝那可定，故人何用预相期。
次韵张仲宗感事
沈与求（宋代）

诸侯救周衰，能事存笔削。后学竞专门，肤引迷注脚。

宁知惧贼竞，诛意未为虐。上皇志包荒，大度示恢廓。

误堕虏计中，九庙施箭凿。将臣拥彊兵，首鼠事前却。

专雄怀顾望，散党失归着。坐令两宫车，北辕狩沙漠。

天王绍绝统，愤此国势弱。尝胆复大雠，此意良不薄。

向来督真奸，国典犹阔略。群公争护前，循习久弥确。

黄屋泛沧溟，黔首寄矰缴。世无管夷吾，老眼双泪阁。

何当诛赏行，浩叹成嗢噱。曜灵还中天，冰雪自销铄。
西湖十景册为唐饬轩题 其八 延祥清晓
孙承恩（明代）

日出烟霏开，湖上散清霁。采采芙蓉花，怀人渺何处。
玉楼春
石孝友（宋代）

一阳不受群阴壅。残历行间冬破仲。云低吹白腊寒浓，梅小绽红春意重。

湖山千里勤飞控。淑气冲融披水冻。笑携雨露洒民心，暗聚精神交帝梦。
春雪敬亭用前韵再答
顾清（明代）

西山落日云蒸蒸，漫衍涧谷弥冈陵。
晓窗梦破闻扫雪，失喜一笑披衣兴。
天街大有隔岁伴，羸马前日犹凌兢。
常言三白兆丰稔，民病亟矣天须矜。
从风初学柳絮舞，缀树旋作梅花凝。
素娥晨朝纷下女，玉龙夜战迷先登。
瓦垆烟焰坐不暖，起视胆瓶胶作冰。
前年冬温人苦疾，往岁雨多苗弗胜。
新春得此喜可说，光景十倍鳌山灯。
忘怀一任鸿寄迹，耐久正爱霜为朋。
淮西剡曲总佳语，万骑孰与扁舟乘。
愁来呼酒径一醉，斟酌不计斗与升。
长安薪炭已如玉，又报米价江南增。
闭门高卧吾岂敢，手挽沟壑嗟无能。
登楼望山一舒啸，银屏玉案高崚层。
何当致我此中去，看煮雪茗烧枯藤。
漫兴九首 其九
方回（元代）

欲跨羸骖去，江村访酒家。杖头无阿堵，肯听锦囊赊。
送汪苕文入都时谪兵马司指挥
秦松龄（清代）

省郎闻命返长安，春色乡关晓尚寒。辇下故人谁左掖，东吴名士半南冠。

岂缘罪累甘三黜，莫以诗篇傲一官。我亦如君不得意，离筵落日酒杯宽。
春阴
唐彦谦（唐代）

一寸回肠百虑侵，旅愁危涕两争禁。天涯已有销魂别，

楼上宁争拥鼻吟。感事不关河里笛，伤心应倍雍门琴。

春云更觉愁于我，闲盖低村作暝阴。
寒夜读书
朱肇璜（清代）

朔风号纸窗，霜气肃檐瓦。耿耿一灯明，虚室意潇洒。

简编随意读，寻味我心写。淡泊得膏腴，肤浮付土苴。

上下观古今，一一归炉冶。此时天气寒，瀹茗代杯斝。

披帏盼高空，星河淡欲泻。邻鸡冻不鸣，应知和者寡。
挽张丞泳
许月卿（宋代）

异时两举遂登科，人谓功名当若何。
三十余年空屈曲，七咨脱选竟蹉跎。
为丞再出簿尉下，斯世浑如梦觉过。
同时面年老御史，谅难如此不悲歌。
和路枢四首 其三
胡寅（宋代）

林壑苍茫渺一涯，辱公词藻借光华。大声岂直金投地，清梦悬知笔有花。

不似罢兵初度岭，应同奏疏早名家。曳裾未惬平生志，常恐追锋侍绛纱。
云锦
释居简（宋代）

十丈花如织，酣酣拓具区。新于机上落，匀似镜中铺。

容与翠绡幌，渥丹铅粉肤。越溪霞湛染，楚梦玉敷腴。

隋棹新帆远，吴宫小队殊。绿攲檠雨盖，碧间袅风蒲。

勺月清秋冷，生凉暑昼苏。天孙旌浦溆，水帝展屠苏。

红白香无别，明光影可𣂏。蜕尘古君子，具体小西湖。

彷象虽曾赋，形容似按图。奚囊如可制，阔剪贮陶珠。
雪晴
李廌（宋代）

山凝秀色螺成髻，溪走寒光珠在盘。
更欲呈姿作清巧，暂妆梅柳雪中看。
偶作秋英八种各题以诗 其四 桂
弘历（清代）

馥馥月中香，裳裳槛外黄。姮娥酬白帝，天酒复天粮。
大涤洞天留题
孟行古（宋代）

脱略嚣尘处，清游兴已先。
人行九锁路，洞引十洲仙。
云势生山石，雷声发涧泉。
长吟动尊俎，林影月娟娟。
选官子
杨泽民（宋代）

塞雁呼云，寒蝉噪晚，绕砌夜蛩凄断。迢迢玉宇，耿耿银河，明月又歌团扇。行客暮泊邮亭，孤枕难禁，一窗风箭。念松荒三径，门低五柳，故山犹远。堪欢处。对敌风光，题评景物，恶句斐然挥染。风埃世路，冷暖人情，一瞬几分更变。唯有芳姿为人，歌意尤深，笑容偏倩。把新词拍段，偎人低唱，凤鞋轻点。
句 其十四
邵伯温（宋代）

霜后秋香千树橘，雨馀春色一川花。
自彰德卸任，侨寓修武，欲归未得，倏又岁阑
陈以豫（清代）

听鼓梁园十载馀，官休犹恋客中居。山河已改家何在，风雪无边岁又除。

病起忽惊腰带减，年来只觉鬓丝疏。山阳幸遇同乡友，时共衔杯醉草庐。
刘小漕 其三
李新（宋代）

五云入梦翠浮空，正在高阳巴里中。八叶蓂含天露绿，千年桃里海波红。

流钱远裔争推晏，青史何人独比雄。白面门生指椿桧，愿肩华发倚春风。
杂曲歌辞。伊川歌第一
佚名（唐代）

秋风明月独离居，荡子从戎十载馀。

征人去日殷勤属，归雁来时数寄书。
宿石帆山下
陆游（宋代）

卷地东风吹钓船，石帆重到又经年。
放翁夜半酒初解，落月衔山闻杜鹃。
自崇仁趋新淦凡四夕乃至一寓道观三止僧舍
孙觌（宋代）

斜日半窗明，无人独掩扃。风铃时自语，雪柏老终青。

立鹊参差见，微泉断续听。老僧浑不语，危坐卷残灯。
中秋夜泊襄阳
金应澍（清代）

清辉五夜浩无边，襄水迢迢路几千。雁自北来犹客后，月从东几在家先。

不堪烽火运三载，有限光阴感百年。回首白云最深处，长空同看一轮圆。
雨中海棠分韵得肉字
郑守仁（元代）

花神泣向胭脂国，泪浥紫绵红沁肉。沈香亭北锦屏寒，太真政在华清浴。
赠棋士
王镃（宋代）

我为诗穷子亦穷，两穷相遇说飘蓬。
记从活处寻高着，莫泥区区死局中。
初寒书怀
陆游（宋代）

嵩云缑月本闲人，误落尘中白发新。
万事看山差入眼，百年把酒独关身。
栈边老马行安往，床下寒龟息自匀。
藜杖一枝犹好在，未妨闲探早梅春。
寄江陵韩少尹
羊士谔（唐代）

别来玄鬓共成霜，云起无心出帝乡。

蜀国鱼笺数行字，忆君秋梦过南塘。
佩韦赋并序
柳宗元（唐代）

柳子读古书，睹直道守节者则壮之，盖有激也。恒惧过而失中庸之义，慕西门氏佩韦以戒，故作是赋。其辞曰：

邈予生此下都兮，块天质之悫醇。日月迭而化升兮，浸遁初而枉神。雕大素而生华兮，汨末流以丧真。晞往躅而周章兮，懵倚伏其无垠。世既夺予之太和兮，眷授予以经常。循圣人之通途兮，郁纵臾而不扬。犹悉力而究陈兮，获贞则于典章。嫉时以奋节兮，悯已以抑志。登嵩丘而垂目兮，瞰中区之疆理。横万里而极海兮，颓风浩其四起。汹惊恒而踯躅兮，恶浮诈之相诡。思贡忠于明后兮，振教导乎遐轨。纷吾守此狂狷兮，惧执竞而不柔。探先哲之奥谟兮，攀往列之洪休。曰沉潜而刚克兮，固谠人之嘉猷。嗟行行而踬踣兮，信往古之所仇。彼穹壤之廓殊兮，寒与暑而交修。执中而俟命兮，固仁圣之善谋。

吾祖士师之直道兮，亦愀然于伐国。尼父戮齐而诛卯兮，本柔仁以作极。蔺竦颜以诮秦兮，入降廉犹臣仆。吉优繇而布和兮，残萑蒲以屏匿。刿拔刃于霸侯兮，退鲷婀而畏服。宽与猛其相济兮，孰不颂兹之盛德。克明哲而保躬兮，恢大雅之所勖。阳宅身以执刚兮，卒易师而蒙辜。羽愎心以盭志兮，首身离而不惩。云岳岳而专强兮，果黜志而乖图。咸触屏以拒训兮，肆殒越而就陵。冶讦谏于昏朝兮，名崩弛而陷诛。苟纵直而不羁兮，乃变罹而祸仍。历九折而直奔兮，固摧辕而失途。遵大路而曲辙兮，又求达而不能。广守柔以允塞兮，抵暴梁而坏节。家㧑谦而温美兮，胁子公而丧哲。义师仁而恶狠兮，遂溃腾而灭裂。斯委懦以从邪兮，悼上蔡其何补。徐偃柔以屏义兮，倏邦离而身虏。桑宏和而却武兮，涣宗覆而国举。设任柔而自处兮，蒙大戮而不悟。故曰：纯柔纯弱兮，必削必薄；纯刚纯强兮，必丧必亡。韬义于中，服和于躬；和以义宣，刚以柔通。守而不迁兮，变而无穷。交得其宜兮，乃获其终。姑佩兹韦兮，考古齐同。

乱曰：韦之申申，佩于躬兮；本正生和，探厥中兮。哲人交修，乐有终兮；庶寡其过，追古风兮。
风中琴
卢仝（唐代）

五音六律十三徽，龙吟鹤响思庖羲。

一弹流水一弹月，水月风生松树枝。
咏竹
宋庠（宋代）

嵇阮生平忆共游，此君高节最凌秋。
见童少作并门骑，千亩留封渭水侯。
为谢府题制锦堂
曹彦约（宋代）

锦江新制夺春妍，物采名堂意晓然。
应有五纹供帝衮，曾无一缕费民编。
年来抚字谁高手，古道循良此比肩。
经纬一同馀事耳，清朝昼绣说家传。
春贴子词 其五
司马光（宋代）

春衣不用蕙兰薰，领缘无烦刺绣文。曾在蚕宫亲织紞，方知缕缕尽辛勤。
和息庵呈蒙山韵
陈著（宋代）

象骖来自海之滨，何幸相逢孤独园。
好句不妨诗共屋，戏言敢及赋名坤。
江湖自有清风调，云月难招流俗魂。
千里文章本同味，几时樽酒细重论。
五老师子
释重显（宋代）

踞地盘空势未休，爪牙何必竞时流。天教生在千峰上，不得云擎也出头。
早凉熟睡
陆游（宋代）

灵台虚湛气和平，投枕逡巡梦即成。
屋角鸣禽呼不觉，手中书即堕无声。
百年日月飞双毂，千古山河战一枰。
赖有莲峰遗老在，白云深处主齐盟。
雨后
元稹（唐代）

倦寝数残更，孤灯暗又明。竹梢馀雨重，时复拂帘惊。
拟迢迢牵牛星诗
陆机（魏晋）

昭昭清汉晖。粲粲光天步。
牵牛西北回。织女东南顾。
华容一何冶。挥手如振素。
怨彼河无梁。悲此年岁暮。
跂彼无良缘。睆焉不得度。
引领望大川。双涕如霑露。
送春
杨城书（清代）

漠漠轻阴护绿苔，小庭芍药已全开。多情最是深宵雨，尚带春声入梦来。
普化赞 其一
释心月（宋代）

者风僧，甚举止。木铎一摇，声在人耳。邈吾真处点著便行，咬生人时触著便讳。

明头暗头拶著便转，今日昨日扶著便醉。或于道吾手里倒送鎗头，或于临济面前满倾恶水。

如斯伎俩，果能成褫人，建立黄檗宗旨者耶。况其掣狂掣颠，有头无尾，是皆不逃大仰之谶盘山之记。

末后若不向东门南门西门北门觅个走路，定不免新妇子老婆禅小厮儿抚掌笑你。
朱郎元章以予不得宫观与诸侄有唱和见寄揽之
晁说之（宋代）

天上何曾有谪仙，一来下土便顽然。
偶遭愁鬼栖迟厄，永结羇人寂寞缘。
不得闲身从静志，徒思乐食与安眠。
儿曹诗句来存问，尽贺朱家为发编。
题张圣言画四时景物
潘大临（宋代）

云蒙山头雪翻空，飞鸟绕树困号风。
关山淮水失微路，酒炉曾借衰颜红。
赋得金茎露
徐敞（唐代）

武帝贵长生，延年饵玉英。铜盘贮珠露，仙掌抗金茎。

拂曙氛埃敛，凌空沆瀣清。岧峣捧瑞气，巃嵸出宫城。

势入浮云耸，形标霁色明。大君当御宇，何必去蓬瀛。
三次韵简衍师
童冀（明代）

祗园何年天雨花，春风两树栖丹霞。苍苔岁岁落红满，不数布丹黄金沙。

上人西来住王舍，过眼空花任开谢。两年约我送春归，半榻白云许相借。

新诗脱口犹咄嗟，展卷坐玩山月斜。一自乡山别娄约，十年不试赵州茶。

客里相逢恨不早，道义相忘无丑好。花前几约共凭阑，身外多愁未能了。

黄尘世事相拘牵，况我齿发非壮年。流光催人剧奔电，病眼看花如隔烟。

人生未信长为客，早晚南还慰离索。迎门稚子笑牵衣，此日老怀良不恶。
烟波亭
吴珠（宋代）

汉水连天阔，江云护晓寒。
青青山数点，最好倚栏看。
柳梢青
赵长卿（宋代）

甜言软语。长记那时，萧娘叮嘱。清管危弦，前欢难断，鳞鸿无据。

纷纷眼底浮花，拈弄动、几多思虑。千结丁香，且须珍重，休胡分付。
虞美人·雪花一尺江南北
张孝祥（宋代）

雪花一尺江南北。薪尽炊无粟。老仙活国拭刀圭。十万人家生意、与春回。天公一笑酬阴德。赐与长生籍。今朝雪霁寿尊前。看我双亲都是、地行仙。
赠鄂渚李广文
刘过（宋代）

曾去征袍冀主恩，青衫君已染尘痕。故人然诺千金重，刺史文章一代尊。

楚泽地多增感慨，峡江天小易黄昏。要知后夜相思处，细雨青灯独掩门。
癸未元日李远霞过宿夜话
成鹫（清代）

熟客乍惊生面目，青春微换白髭髯。新年佛法休相管，今夜诗题且共拈。

风引涛声来茗椀，灯移人影出筠帘。明朝孤棹乘潮去，有兴重来定不嫌。
张伯永和诗以仆送筍减于常年复用韵以调一笑
赵蕃（宋代）

竹薄方思渐补锄，筍时可得尽驱除。
此生已负管城债，计且不悛真个疏。
寿圣观道士黄至明开小隐轩太守徐公为题曰快
黄庭坚（宋代）

金华牧羊儿，一粒粟中藏世界。
使君从南来，清风明月不用一钱买。
鸬鹚杯，一杯一杯复一杯，玉山自倒非人推。
庐山秀出南斗傍，登高送远形神开。
银河倒挂三石梁，砅崖转石万壑雷。
吟诗作赋北窗里，安得青天化作一张纸。
有长鲸白齿若雪山，我愿因之寄千里。
漫兴
李兆先（明代）

小园散步暂徘徊，黯霭阴云去复来。
深树欲秋黄落叶，断阶经雨碧生苔。
频搔短发和愁乱，静掩蓬门待客开。
无限幽怀酣睡里，日华亭午梦初回。
诗
陈琳（魏晋）

仲尼以圣德。行聘徧周流。
遭斥厄陈蔡。归之命也夫。
题吴称三广文石笋山房图
朱应庚（清代）

粼粼石笋辟天关，时见空林放白鹇。寂寞幽人三亩宅，玲珑晓白一房山。

披图百里成孤往，为客经年尚未还。亦拟入山寻洞壑，秋江风雨暮云间。
呈衡州使君先生二首
赵蕃（宋代）

当年月以秋中过，今岁凉因闰故迟。
渴想话言思亟见，暑侵鞍马敢云疲。
曾闻遗俗有存者，岂若吾身亲见之。
少不如人今老矣，朝闻夕死庶几为。
昭亭广教寺
吕本中（宋代）

故人唤我去，久雨值新晴。草暗鼯鼠出，山深鶗鴂鸣。

斋厨半盂粥，草具一杯羹。尚肯频来否，门前春笋生。
送张舍人自安吉移宰同安
梅尧臣（宋代）

远辞湖上山，徙治海边邑。
机杼吴俗饶，鱼虾越人给。
操琴在更张，殊土宜顺袭。
何以赠勤勤，薄言兹所及。
次韵钱逊叔谢曾使君送酒
韩驹（宋代）

谁怜定武故将军，醉舞狂歌老更真。好事时分小槽酒，残樽也到白头人。
送吴兴使君郎中分务归姑苏
夏竦（宋代）

罢郡归南国，分曹在别京。
江山适清尚，圭组谢浮名。
桂楫乡入送，云桨旧吏迎。
夕香薰径远，春溜敛池平。
累去千忧尽，中恬四体轻。
吟斋研赐墨，钓渚濯尘缨。
玉树时方盛，金钩庆已成。
何妨过轂下，万寿集公卿。
闲吟二首 其一
白居易（唐代）

留司老宾客，春尽兴如何。官寺行香少，僧房寄宿多。

闲倾一盏酒，醉听两声歌。忆得陶潜语，羲皇无以过。
酬朱张二秀才皆次其首章韵二首 其二
薛季宣（宋代）

万缘政尔未能佳，绘句彫锼直谩誇。客里悬知君有谓，宦游当念我何奢。

几时西塞歌飞鹭，指日东篱采菊花。五斗折腰良自苦，奈今无粟饭胡麻。
二月二十八日程公归榇乡中走送不及泫然作
王浩（清代）

一旌西下叩春冥，雨泣烟霏倘可云。有子亭亭紫云盖，斯人可可暮山雯。

多闻治乱今谁在，迸入歌呼梦亦纷。大局仓皇天地隔，不宜此去更相闻。
禅人并化主写真求赞
释正觉（宋代）

蛰梭未飞，肌肤不把。
老虎似衰，眼力犹威。
头须霜雪坞，舌颊风雷机。
气爽秋高河汉阔，霁寒夜永斗牛辉。
阴阳爻象，天地范围。
借伴来也，相逢庶几。
金山头陀岩
释云岫（宋代）

半间石屋安禅地，盖代功高不易磨。
白蟒化龙归海去，山中留得老头陀。
重至秀山售屋将归十首
方回（元代）

虽曾为太守，过似布衣贫。
未足肩前辈，犹应胜近人。
苦吟常不寐，得句忽如神。
玉食轘东市，何如保幅巾。
澎湖留别 其三
林树梅（清代）

蜃气喜初收，承欢骋壮游。烽烟诸岛静，诗思一帆秋。

阅岁同休戚，临行且唱酬。吾乡斜照里，指点是浯洲。
天可度
白居易（唐代）

天可度，地可量，唯有人心不可防。
但见丹诚赤如血，谁知伪言巧似簧。
劝君掩鼻君莫掩，使君夫妇为参商。
劝君掇蜂君莫掇，使君父子成豺狼。
海底鱼兮天上鸟，高可射兮深可钓。(海底 一作：水底)
唯有人心相对时，咫尺之间不能料。(唯有 一作：只有；之间 一作：之中)
君不见李义府之辈笑欣欣，笑中有刀潜杀人。
阴阳神变皆可测，不测人间笑是瞋。
招诸公入社诗十首 其六 招冰鬼
释函可（明代）

白水青波是旧身，夜深惟许尔相亲。衲衣一片寒侵髓，不久当为若辈人。
园中
陆游（宋代）

残菊无复花，游蜂抱枯丛。
我老复多疾，寄迹穷巷中。
开门无客至，安取樽不空。
夕阳挂高树，此日还匆匆。
句
郑居中（宋代）

自有薰风来解愠，更无箕舌巧为谗。
五龙六首 其一 迎神用《禧安》。
郊庙朝会歌辞（宋代）

灵之智兮，跃汉潜幽。欲豢扰兮，无董与刘。陈金石兮，佐侑牢羞。

庶燕享兮，泽应民求。
三株媚
李慈铭（清代）

炉烟歌扇袅，又花间招携，金尊频倒。翠管筵前，正袖霞低拂，镜菱偷照。

背了银荷，衫暗并、端相娇小。水样湘帘，偏借银蟾，映人双笑。

惆怅年时怀抱，看旧眷新娇，一般风调。密字珍珠，算酒边心事，抵伊多少。

白发催人，偿几度、蛾眉低扫。但愿欢红愁翠，相依未老。
寻梅十首 其七
徐瑞（宋代）

项里苔梅妙天下，蜀苑梅龙天下无。放翁诗酒白石笛，二老风流不可摹。
昭君怨
石赞清（清代）

雪重拂庐乾，燕山直北寒。空弹马上曲，真愧镜中鸾。

古戍烟尘满，边隅粉黛残。自矜娇艳色，时展画图看。
赋刘令公署双头芍药
彭汝砺（宋代）

花容人所怜，花意我独知。雨露三月春，齐荣一纤枝。

并立无妒心，相逢况芳时。长同白日照，不为颠风离。

世情正暌乖，因赋芍药诗。
再用前韵集句
赵必象（宋代）

蔬饭藜床破衲衣，经年兀兀槿花篱。
与君聚散若云雨，君问归期未有期。
送常十九归嵩少故林
刘长卿（唐代）

迢迢此恨杳无涯，楚泽嵩丘千里赊。歧路别时惊一叶，

云林归处忆三花。秋天苍翠寒飞雁，古堞萧条晚噪鸦。

他日山中逢胜事，桃源洞里几人家。
九莲歌赠冯载赓
李之世（明代）

我闻西方极乐天，九品莲台九品莲。栏楯七重围宝树，重重帝网空中悬。

西方极乐真难状，苦海众生尽回向。识风鼓浪欲河深，谁向龙宫窥海藏。

龙宫金阙贝为楼，斮鳌四足奠中流。神洲列岛琼居一，缥缈随波海面浮。

一片红轮挂树上，八面无风摇碧浪。五指嵬嵬高戟天，捧出玉毫真佛相。

瓶持甘露洒琉璃，手翳芙蕖跨白象。我曾折芦一问津，彼岸茫茫隔世尘。

偶逢居士掀髯笑，笑指莲花是夙因。精庐也傍莲庵侧，滴翠门前摇冷碧。

维摩斗室一匡床，藏尽世界人不识。度世缘深入世閒，浴日扶天手一只。

暂将高韵寄琴书，雅有閒情课水石。昙花如掌卜成林，酌水餐霞养道心。

我来不语拈花笑，君抚无弦七尺琴。落日衔山风在牖，竹里茶香烟缕缕。

雨觥我筹忘主宾，抹月批风笔如帚。隔壁分来是佛灯，昏衢一点明于昼。

海潮三丈梵流音，破云隐隐木鱼吼。滴翠山房九莲庵，截断芘刍未许谈。

同君共拈无言偈，胡床静里且须参。
石台夜坐二首 其二
释德洪（宋代）

岁晚山深过客稀，一灯清坐夜同谁。滴阶寒响雪消后，通火活同灰陷时。

敛目旧游真可数，盖棺前事尚难知。古今不隔诸缘净，画出岩中道者诗。
和子由论书
苏轼（宋代）

吾虽不善书，晓书莫如我。
苟能通其意，常谓不学可。
貌妍容有通，璧美何妨橢。
端庄杂流丽，刚健含婀娜。
好之每自讥，不谓子亦颇。
书成辄弃去，谬被旁人裹。
体势本阔略，结束入细麽。
子诗亦见推，语重未敢荷。
迩来又学射，力薄愁官笴。
多好竟无成，不精安用夥。
何当尽屏去，万事付懒惰。
吾闻古书法，守骏莫如跛。
世俗笔苦骄，众中强嵬騀。
钟张忽已远，此语与时左。
爇心香 赠华亭张大悟
马钰（金朝）

大悟之人，能放心闲。弃利名、爱海恩山。食无求饱，居不求安。

更不狂思，不下忽，不高攀。

协气横横，甘露珊珊。用牛羊、车载循还。坎离交结，龙虎盘桓。

得至精微，水精热，火精寒。
次黎宰并柬曾楚山二首 其二
萧立之（宋代）

我耕枯旱不逢年，君解翻瓢涨九渊。道义相忘床上下，诗书有九蜜中边。

向来湖海鱼千里，此去功名马一鞭。坐想昼帘公事少，时将诗递破苍烟。
耕者得古玉指环一首
苏籀（宋代）

百世繁华堕劫灰，凄凉断簪并擘钗。
淑颜窈窕亦尘土，指环耕出田中来。
野人辛勤务稼穑，两手龟拆闢草莱。
未知此环竟安用，但讶光采尤奇瑰。
王孙捉麈不辨玉，手面膏拭无纤埃。
柔荑纤纤擢绀袖，五云书势高崔嵬。
金拨收声饫犀箸，冰遏红牙诚妙哉。
指环不肯贫家售，东邻女贫人道丑。
巧梳堕马长扫眉，五色紝针工组绣。
古人制器知为谁，今时岂乏春风手。
春葱银甲深藏袖，偕老赋诗须我友。
光风霁月
叶茵（宋代）

濂溪有此天，天外得此景。
景中一蓑翁，融入吟哦境。
送王绪剡中（一作送王公还剡中别业）
皇甫冉（唐代）

不见关山去，何时到剡中。已闻成竹木，更道长儿童。

篱落云常聚，村墟水自通。朝朝忆玄度，非是对清风。
登黄山炼丹峰寻昔人隐处
赵滂（宋代）

我游黄山当严冬，雪消日暖无天风。
欲求昔人栖隐处，发兴况有高僧同。
危矼侧步目已眩，绝壁下瞰心为忡。
交流二涧泻寒碧，樵牧不来萝径穷。
嵯峨乱石大如屋，蹴踏豺虎登虬龙。
手披灌木出林杪，仰从云际窥奇峰。
中高一柱揭南斗，旁扶两岫森寒松。
文楸万本翠如织，宛宛内蓄何冲融。
仙灵窟宅景象异，岂与下界同污隆。
名姓无传年代远，只有药臼留遗踪。
摩挲考击三叹息，怅不并世来相从。
因怜李白升绝顶，空吟菡萏金芙蓉。
几年戎马暗南国，眼前厌见旌旗红。
脱身长往宿有愿，把茅不用烦人工。
曹阮浮丘应好在，山南山北会相逢。
房庄独坐楼上望蒋生舟至涌金门
潘曾沂（清代）

望尔扁舟里，蒲帆带雨间。破窗秋在菊，终日坐看山。

引气猿攀槛，收心马就闲。梦时曾结袜，渴想十年间。
唐登封台在日观峰西薄暮投宿夜登峰顶观日出归后题诗伏虎门壁
严长明（清代）

清晨盼天门，得上已昏黑。古殿闭虚皇，神镫黯无色。

斋心丙夜目不窥，倏惊窗纸红离离。空中似闻海波溢，耳畔如有天鸡啼。

瞷然走向幡竿石，东望立同椔木直。不知咸池去此路几千，但觉海水群飞入胸臆。

初时色漭泱，有若新磨铜。须臾势隆起，一线缘长虹。

咄哉长虹曷由起复止，南亘鱼头北鱼尾。拂天谁奋羲和鞭，敲折玻璃万条紫。

散成朵朵金芙蓉，贴向沧波吹不起。少焉风动蓬山根，播荡溟渤如翻盆。

就中团出火一轮，计里远以三千论。左敲南离，右𠿒北戒。

大象焉藏，太空焉系。何龙烛而明，何麟斗而晦。胡弃策而莫追，胡挥戈而遽退。

安能御六辨，指阳门，郅縓盖，曳绯。足踏绀鸦背，飞上榑桑颠。

远引木公袂，高拍青童肩。亲从黄道诉真宰，一证古今扣槃扪籥之谰言。

狂歌未了冲飙起，倏见云来若鹏徙。两翼飞遮万里光，一时贲育咸披靡。

东牟道士刘孟容，自言卅载居山中。曾经五度见黾采，皆与此夕神光同。

鼍矶忽报更筹浅，观壮如斯志应满。归来奋笔写龙蛇，惟见两眼金光不停闪。
八音诗
林清（清代）

金紫何曾一挂怀，石田茅屋自天开。丝竿钓月江头住，竹杖挑云岭上来。

匏实晓收栽药圃，土花春长读书台。革除一点浮云虑，木笔题诗酒数杯。
苏州送春词
胡会恩（清代）

画屟苍苔陌上踪，一春心事怨吴侬。晓风欲倩游丝绾，愁杀寒山寺里钟。
句 其三
朱服（宋代）

水无涓滴不为用，山到崔嵬犹力耕。
秋兰词
周紫芝（宋代）

艺兰当九畹，兰生香满路。纫君身上衣，光明夺缣素。

孤芳一衰歇，凋零湿秋露。佩服得君子，亦足慰迟暮。

采摘良不辞，新枝忽成故。向来桃李场，红颜照当户。

纷纷自芳菲，荣枯复谁顾。
偈颂一百零一首 其二十二
释慧性（宋代）

法社栋梁，丛林纲纪。全杀全活，建立宗旨。双放双收，总在这里。

虎啸风生，龙吟雾起。大家扶起破砂盆，无限清风来未已。
喜赵宾旸至次韵舟行二首
方回（元代）

别后生涯两更微，裹粮东路是耶非。
我才疋马荒山出，公亦轻帆下水飞。
市酤未成投辖饮，閒枰聊解烂柯围。
会须一骋吴山目，同上严家九陇矶。
豫章客楼
郑会（宋代）

荠菜花开雨未晴，章江烟柳正愁人。
无钱可买东风醉，自写唐诗过一春。
和汪倅
虞俦（宋代）

城头杖屦恣延缘，终日看山也自贤。
浮蚁酿来堪把盏，飞鸿送尽且挥弦。
卷残帘幕千家雨，倚遍阑干四角天。
渭北江东何处是，谪仙诗兴政飘然。
长相思·树槎牙
石孝友（宋代）

树槎牙。冰交加。冷艳疏疏瘦影斜。几枝梅花放。天一涯。语三叉。已是情多怨物华。那堪更忆家。
喜延陵从事还任
刘宰（宋代）

闻道古延邑，欢迎旧尹归。
邻翁争扫舍，学子竞牵衣。
賸喜陈编在，还欣俗物稀。
樽前重怀想，葵日映清晖。
潘稼堂先生见留草堂 其三
吴铭道（清代）

二十八年别，公高在急流。吾翁占损益，晚岁倦遨游。

复此故人子，来同今雨秋。松风溪上宅，话旧且淹留。
登南岳事毕谒司马道士
张九龄（唐代）

将命祈灵岳，回策诣真士。绝迹寻一径，异香闻数里。

分庭八桂寻，肃容两童子。入室希把袖，登床愿启齿。

诱我弃智诀，迨兹长生理。吸精反自然，炼药求不死。

斯言眇霄汉，顾余婴纷滓。相去九牛毛，惭叹知何已。
秀聚亭
陈瓘（宋代）

晓色春风里，维舟一小亭。
看山浑不倦，待得雪峰青。
再用前意
孔平仲（宋代）

台州云海阔，梁苑雪天低。地隔书来少，心分梦去迷。

惟兄最邻近，同路隔东西。常欲投簪笏，相招傍虎溪。
自题望云图
吴绍诗（清代）

六十春光弹指过，百年心事半蹉跎。白云亭畔巢痕旧，天水楼边鸿印多。

回首惊涛成幻影，仰天旭日曝寒柯。临崖暂倚华峰石，叆叇遥连北海波。
四弟旃檀馆即事
袁宏道（明代）

淙淙石脉溜春渠，长日关门扫地居。莲叶漏中兵研汁，木香花底读方书。

丛筠傍屋多臧鸟，小市通江易得鱼。洗墨焚香幽事了，庭莎增草佞浇锄。
羊公祠留别宪之元之二都护二首 其一
边贡（明代）

秋风系马意如何，三月荒祠两度过。落日大江元自永，青山片度为谁磨。

愁连西极兵戈满，思入前朝感慨多。却望鹿门怀昔隐，无端归兴绕烟萝。
寄富季申
晁说之（宋代）

故人风雪知何处，旅梦时时得旧游。
温麦周禾不我饱，秦云陇水使君愁。
刘琨数刻欢安在，何逊一筵笑则休。
赋就思玄尘易绝，诗成述祖泪难收。
曾窥汉简和戎策，尚忆津梁礼佛裘。
大轴丹青犹凛冽，小官孙子太卑陬。
故园多谢凌霄木，直到丹霄上上头。
秋夕露坐作
陆游（宋代）

银河半落露华清，南斗阑干北斗明。
冉冉方悲老将至，纤纤又叹月初生。
酒床细滴香浮瓮，衣杵相闻声满城。
万卷读书无用处，却将耕稼报升平。
用前人代二子用前韵来谢韵
陈著（宋代）

苍苍本无为，乌兔争飞驰。
今日为何日，谁叩和与羲。
举目万感集，秋风黍离离。
人生能几何，梦境蛛营丝。
或以烹自售，变诈如鞅斯。
或以舌交战，纵横如秦仪。
亦或事旷达，蜕形慕安期。
不则逃空虚，灰心从闍梨。
不曰古圣贤，自有天根基。
为己非为人，积学如积赀。
弗废一日葺，庶几百志熙。
世远教法散，有识如退之。
试观训符读，道义不以规。
贵贱何足云，而乃徒费辞。
进学以为解，诗易分葩奇。
安贫以知命，妻儿任寒饥。
既而及行艺，顾欲中有司。
未忘或名径，□□荆棘茨。
堂堂山斗望，为论如彼卑。
吾师吾孔子，曾子而子思。
以至向学时。光阴电一抹，
圣狂几甚危。百行孝为本，
气下色愉怡。极而察天地，
造端自齐眉。苦语赞义方，
一洗时妆脂。勉旃复勉旃，
勿重老大悲。还以自警省，
就示吾诸儿。
夏日即事
于谦（明代）

密密榆槐散绿云，萧萧亭馆绝纤尘。林莺巧语如留客，梁燕低纤不避人。

岁月无情催暮景，江湖何处是通津。数茎白发笼纱帽，深愧渊明漉酒巾。
冬景十绝 其六 茅檐曝背
叶颙（元代）

门外三竿红日迟，向阳花木暂熙熙。老翁曝背亭前坐，自取经书教小儿。
多丽·近中秋
佚名（宋代）

近中秋，迥然玉宇澄鲜。更尧蓂、十有一叶，向人特敷妍。喜名家、世行阴德，有馀庆、门拥祥烟。梦协熊罴，间生鸑鷟，妙年攀桂振青毡。横飞上，金闺粉署，小试佐临川。翩然返，一身似叶，琳馆清闲。记榜下、曩尝附骥，浪萍还有夤缘。曳长裾、不辞还道，接漫刺、复面同年。邂逅佳辰，铺排雅席，金炉香袅欲何言。愿趣诏、入扶宗社，浩气愈纯全。长年少，龟龄共永，鹤算同坚。
呈鄱阳赵及甫
华岳（宋代）

不学炎凉不自谋，动和权势作仇仇。
笔锋带怒摇山岳，剑气衔冤射斗牛。
龙虎榜中当擢第，麒麟阁上合封侯。
功名未入男儿手，谁肯甘为郡督邮。
赠相士雷月篷
方回（元代）

肯着双瞳子，来看一秃翁。
短篷君载月，孤屋我吟风。
篯耳终遗骨，松乔竟落空。
痴人喜甜舌，谁悟大槐宫。
落花
沈蓉芬（清代）

断红残紫乍高低，浣尽春痕化雪泥。六代铅华秋蝶梦，一林风雪夜乌啼。

秋闻湘瑟人何在，欲问胡麻路已迷。元亮自存松菊径，不须空说武陵溪。
送子谨叔
杜范（宋代）

大圣不可作，立言百代尊。
开卷读且想，凛凛俨若存。
古今宁异读，岂徒资讨论，
检点作用处，圣愚从此人。
记诵不足言，为道忌多门。
惊秋
齐己（唐代）

晓窗惊觉向秋风，万里心凝淡荡中。池影碎翻红菡萏，

井声干落绿梧桐。破除闲事浑归道，销耗劳生旋逐空。

妖杀九原狐兔意，岂知丘陇是英雄。
再用前韵
章甫（宋代）

红紫今无几，寒暄尚未齐。
春愁人更瘦，午醉日还西。
课仆除新草，呼儿检旧题。
空庭可徐步，藜杖故相携。
转应曲 村社
沈昌眉（清代）

茅屋。茅屋。三数人家村落。风吹社鼓蓬蓬。报赛湖田岁丰。丰岁。

丰岁。社酒合村同醉。
招康朝小饮不至以诗来谢次韵戏答
廖刚（宋代）

谁遣声名速置邮，不才如我自休休。知君只惯红裙饮，可是官身不自由。
寄广东提刑林谦之司业
杨万里（宋代）

玉节星槎下九天，祝融海若让云烟。
故人一别还三岁，新句如今更几篇。
忆昨待班南内否？论诗看雪未央前。
梦中若个韶州路，庾岭梅花正可怜。
三月晦日会李员外座中频以老大不醉见讥因有此赠
令狐楚（唐代）

三月唯残一日春，玉山倾倒白鸥驯。

不辞便学山公醉，花下无人作主人。
拟古
于石（宋代）

君心如柳枝，春尽絮狂飞。
妾心如古木，不受春风吹。
古木宁槁死，可伐不可移。
风絮飞不已，飘零将安归。
龟山祭淮词二首 其一 迎神
张耒（宋代）

木枭枭兮苍山巅，回洑重深兮其下九渊。东风歌兮春水舞，庭肃肃兮神来下。

神来下兮翠帷举，谷冥冥兮春山雨。雨三休兮神三燕，游云高兮见极蒲，安我舟楫兮君不怒。

水滨之人兮苦思君，菖蒲生兮杨柳春。解君旂兮醉君御，聊乐一日兮莫予弃。
孤愤吟十三首
高斯得（宋代）

阜录新书幸已成，名山藏去复传人。
毋令十载编摩苦，竟与家书共厄秦。
佳赏轩杂咏八首 其六 来秀桥
王汝玉（明代）

石梁跨新绿，源长流愈清。何须沧浪水，可以濯尘缨。
阁皂山
刘遂初（宋代）

春山灵草百花香，谁识仙家日月长。
满院莓苔绿阴匝，棋声何处隔宫墙。
和成冠卿见寄
姚孝锡（宋代）

别恨频添鬓雪深，百年怀抱郁沈沈。
标名不挂金银榜，涉世空坚铁石心。
俗物何劳供一醉，残僧正欲伴孤吟。
朱弦三弄虚檐寂，唯有清风是赏音。
野店
弘历（清代）

野店居安忘寄寓，贫民生计自为谋。漫询公赋如何纳，且喜山田薄有收。

虎落编柴防夜径，鱼梁叠石截寒流。稔秋村景方生慰，转念南邦又益愁。
句 其五
李清照（宋代）

露花倒影柳三变，桂子飘香张九成。
和马郎中移白菊见示
李商隐（唐代）

陶诗只采黄金实，郢曲新传白雪英。
素色不同篱下发，繁花疑自月中生。
浮杯小摘开云母，带露全移缀水精。
偏称含香五字客，从兹得地始芳荣。
和暘谷春郊韵
王柏（宋代）

一春风雨多，连日幸开霁。
清尊酹芳菲，嘉约起予意。
迈迈溪南国，乐只群英萃。
徘徊曲迳迂，老踁尚堪企。
竹修君子容，花向少年媚。
俯挹百草香，尚友万山翠。
往事动深感，高谭出中秘。
暮色排空来，一笑散襟袂。
不有短长吟，寂寞此风致。
出云藤驿
蓝智（明代）

又出云藤驿，扁舟更向东。地蒸秋有瘴，江阔夜多风。

旅梦惊啼狖，乡心托断鸿。天涯看月色，不与故园同。
题搓线图
朱翌（宋代）

谁言粉白但闲居，纫补尚烦金十奴。
治得棼丝有条理，却嫌红女未工夫。
续感兴二十五首 其十五
方一夔（宋代）

瞿昙未生世，摩诘果谁宗。问答了不语，不立文字工。

开流荡千古，一雌和群雄。挥斤纷万变，动寂不离空。

镜坏光不灭，回转如轮风。有能诘其迹，推入滉瀁中。

以此连环入，合散常无穷。愚者诱罪福，高者超神通。

孔孟久不作，谁能扫其踪。
西长安行
傅玄（魏晋）

所思兮何在？
乃在西长安。
何用存问妾？
香□双珠环。
何用重存问？
羽爵翠琅玕。
今我兮闻君，
更有兮异心。
香亦不可烧，
环亦不可沉。
香烧日有歇，
环沉日自深。
陪通守承议游铁山书堂
谢逸（宋代）

斩新气象旧书堂，堂里幽人璧一双。雨洗花光红绕舍，风摇竹一碧含窗。

山横云外青螺髻，树列檐前翠羽幢。城上乌啼归棹急，笛声嘹亮月澄江。
和杨元忠主簿观鱼
李廌（宋代）

轻澜沔满带维舟，新雨群鱼藻际浮。
既亦非知梁上乐，敢嗟彼有釜中忧。
汉江水浊斑衣獭，楚岸烟深雪色鸥。
未作金鳌莫惊惕，月澄清海漫如钩。
鹧鸪天·步障移春锦绣丛
佚名（宋代）

步障移春锦绣丛。珠帘翠幕护春风。沈香甲煎薰炉暖，玉树明春蜜炬融。车流水，马游龙。欢声浮动建章宫。谁怜此夜春江上，魂断黄梁一梦中。
次韵江西李相君七咏 其六 花坞
刘一止（宋代）

闽岭风尘旋扫空，挽回春色到花丛。长红小白参差见，便觉丹青入手中。
和借景楼
赵希逢（宋代）

静夜延孤月，清觞酌九霞。
歌声传皓齿，悲思类鸣笳。
窥听酤楼管，真成献佛花。
无端恼狂客，酒兴满天涯。
访叶灵渊
于石（宋代）

细路如蛇盘，山根复山巅。
振衣上千仞，顿觉天地宽。
四山朗开上，斜阳淡平川。
溪浅不可舟，桥断衣可搴。
依依桑柘村，翳翳井里烟。
老翁古柳枢，扶杖白垂肩。
问途入深巷，蒲柳隐败垣。
忽得幽人居，一室静且安。
中有插架书，外有负郭田。
种秫可酿酒，枕书时醉眠。
自言居家好，笑我行路难。
欲分清溪尾，着我屋数椽。
踏月两相过，亦足陶情欢。
子虽爱我厚，我亦愧子言。
天涯倦游客，岂不怀故山。
抱薪煮白石，岸巾曝晴檐。
兴来或杖履，松阴弄潺湲。
如此岂不乐，胡为复盘桓。
泠然御风去，月暮孤云寒。
金陵杂兴二百首
苏泂（宋代）

纸钱吹挂树枝风，积李崇桃白间红。
但见牛羊上丘垅，忽看禾黍出蒿蓬。
晚得菖蒲
梅尧臣（宋代）

薄暮得菖蒲，犹胜竟日无。
我焉能免俗，三揖向樽壶。
赠雷殿直
石恪（宋代）

衡阳去此正三年，一路程途甚坦然。深邃门墙三楚外，

清风池馆五峰前。西边市井来商客，东岸汀洲簇钓船。

公退只应无别事，朱陵后洞看神仙。
同心言如兰
林希逸（宋代）

金石同心好，言言可起予。纫兰应足比，伐木义何如。

慷慨输情久，芬芳入室初。诺能为一布，佩不必三闾。

椒榝能欺我，松梅合友渠。衔杯时对饮，冷淡共园蔬。
偈颂六十首 其二十四
释昙华（宋代）

五月五日端午节，好事当阳难掩塞。归宗突出拄杖头，闲神野鬼俱消灭。

俱消灭，砌下寒泉忽倒流，岭上白云不敢白。
岁寒亭前牡丹谢
储瓘（明代）

眼看春去减秾华，倚槛依依影共斜。开向省中犹不赏，错将飘泊怨天涯。
怨思
沈辽（宋代）

幽人有幽怨，其意岂为秋。西风多感伤，乃尔增百忧。

辗转长夜枕，徘徊千尺楼。浮生能几时，年华亦易遒。

傥非拳拳志，谅复何所求。天道或难平，此理可信不。
赠闻人必大
释绍嵩（宋代）

长日林皋独醉吟，久贫如得顾家金。
属文想见翻新样，执卷犹闻惜寸阴。
世上纷纷蛮与触，胸中历历古兼今。
有时出纵风烟步，多谢携筇数访寻。
送赵生航海之京
虞堪（明代）

之子天边去，远游沧海中。蓬莱十日到，云汉一槎通。

夜静应瞻斗，秋高定转篷。慎闻尧治语，归慰钓渔翁。
寒食书事二首
张籍（唐代）

今朝一百五，出户雨初晴。舞爱双飞蝶，歌闻数里莺。

江深青草双，花满白云城。为政多孱懦，应无酷吏名。

出城烟火少，况复是今朝。闲坐将谁语，临觞只自谣。

阶前春藓遍，衣上落花飘。妓乐州人戏，使君心寂寥。
自适三首 其三
陈造（宋代）

云水为家百累无，意行从昔略方隅。饮忘醒醉狂常尔，梦到无何午未苏。

遗俗可辞翻袜错，付渠阴作负舟趋。譊譊礼法工相聒，闭户仍防大小儒。
金丹诗诀 其二
陈楠（宋代）

神符白雪结玄珠，此时金丹第一炉。十二时辰须认子，莫教金鼎汞花枯。
送陈伯宏归天台
安丙（宋代）

平生江湖兴，欲住元无由。
一朝忽复来，飘然泛扁舟。
相将东南去，子独从之游。
倾盖荷相与，琖斝频劝酬。
危坐每长叹，经营出奇谋。
浩然天地间，愤气冲斗牛。
追陪文字饱，酣歌大开喉。
与君结深交，交朋情欲周。
会合元有时，妄意追陶刘。
每恨不久住，共此敝马裘。
西风彫梧桐，忽忽春复秋。
嗟余客中都，中夜怀百忧。
区区为贫仕，坐此徒穷愁。
我恨各南北，公乃遂所求。
天台亘雁荡，今为故乡游。
忽焉又分襟，凉风已飕飕。
可怜烟水阔，坐见群山幽。
音书有可寄，还解顾我不。
送荣咨道
吕陶（宋代）

并府最多士，朋游皆喜君。小官虽困俗，秀气自凌云。

道远车方轧，风高酒未醺。亲闱极西望，薄霭似秋汾。
忝官引
元结（唐代）

天下昔无事，僻居养愚钝。山野性所安，熙然自全顺。

忽逢暴兵起，闾巷见军阵。将家瀛海滨，自弃同刍粪。

往在乾元初，圣人启休运。公车诣魏阙，天子垂清问。

敢诵王者箴，亦献当时论。朝廷爱方直，明主嘉忠信。

屡授不次官，曾与专征印。兵家未曾学，荣利非所徇。

偶得凶丑降，功劳愧方寸。尔来将四岁，惭耻言可尽。

请取冤者辞，为吾忝官引。冤辞何者苦，万邑馀灰烬。

冤辞何者悲，生人尽锋刃。冤辞何者甚，力役遇劳困。

冤辞何者深，孤弱亦哀恨。无谋救冤者，禄位安可近。

而可爱轩裳，其心又干进。此言非所戒，此言敢贻训。

实欲辞无能，归耕守吾分。
谒刘公祠
叶世佺（清代）

世运陵夷日，中流荷大贤。反经斯起敝，往蹇自来连。

濂洛开新绪，河汾具薄田。悬弓忘巧拙，食蜜自中边。

帝简征文在，薪存续火传。人心方复古，天意不扶颠。

远塞唯迎盗，长江谁著鞭？鼎湖上龙驭，赤县遍狼烟。

涕泪包胥血，饥寒苏武毡。偏逢苟安主，虚忆中兴年。

精卫劳填海，娲皇莫补天。去留关庙社，生死合经权。

此道荒千古，何人障百川？祠堂拜遗像，风雨暗灵筵。
减字木兰花·向来梅发
佚名（宋代）

向来梅发。雪袂仙裳回绛阙。今又梅开。已领熊罢好梦来。试将梅比。才著阳和争结子。梅子生成。早晚须调鼎鼐羹。
至日寄二弟
王十朋（宋代）

云物书何处，山城白帝旁。鬓丝惊渐短，日线喜初长。

江冷鱼思复，阳回雁恋行。小舟吾已具，命下即还乡。
扇子诗
李石（宋代）

清凉谷里苾蒭僧，猛火丛中续佛灯。
车马鹿羊随大小，不知何处是三乘。
和刘坰并简杨虞卿
吴则礼（宋代）

少日负书笈，老年看战车。
此生浑觅句，随处有烹茶。
乞吾炊黍米，烦君问蕨芽。
斓斑赤铜碗，渠辈久名家。
狼
蒲松龄（清代）

一屠晚归，担中肉尽，止有剩骨。途中两狼，缀行甚远。

屠惧，投以骨。一狼得骨止，一狼仍从。复投之，后狼止而前狼又至。骨已尽矣，而两狼之并驱如故。

屠大窘，恐前后受其敌。顾野有麦场，场主积薪其中，苫蔽成丘。屠乃奔倚其下，弛担持刀。狼不敢前，眈眈相向。

少时，一狼径去，其一犬坐于前。久之，目似瞑，意暇甚。屠暴起，以刀劈狼首，又数刀毙之。方欲行，转视积薪后，一狼洞其中，意将隧入以攻其后也。身已半入，止露尻尾。屠自后断其股，亦毙之。乃悟前狼假寐，盖以诱敌。

狼亦黠矣，而顷刻两毙，禽兽之变诈几何哉？止增笑耳。
廉泉陪吴令尹游分韵
郑敬（明代）

廉泉泻出山之趾，源流湛湛无泥滓。清泠宜涤夷齐心，香洁可洗巢由耳。

石门之水非同流，舂陵之溪齐其美。我陪仙令赏此亭，共酌寒漪漱霜齿。
次韵刘子厚人日立春
程洵（宋代）

流光驰兔乌，弱质感蒲柳。新年有乐事，菜羹侑甘酒。

楚俗本自佳，颜巷敢嫌陋。陶然为一醉，阔步无何有。

画屏贴綵人，赤牛负土偶。谁能效儿童，剪饰较妍丑。

城南有佳士，避世不回首。诗成试问之，如此近道否。

钝根君勿嗤，著语不敢苟。
集古寄滕吉甫侍御 其二
吴琏（明代）

宦情文思竞阑珊，年去年来两鬓班。

独向高斋展衾卧，了然尘土不相关。
再和
项安世（宋代）

广文已荒茆屋，彭泽浪耻虚罍。
二顷平生幽愿，一梨归处深推。
承制送日本使臣还国
钱宰（明代）

日本扶桑接大瀛，进来画扇妙丹青。欲穷沧海归王会，先溯南丹入帝京。

玉帛喜瞻周礼乐，衣冠已识汉仪刑。九重垂拱开皇极，天下同文万国宁。
赋得钱塘潮送王缮部赴浙江分司
尹台（明代）

燕京八月风呼号，枯桑古柳纷飘摇。茫然送客感秋思，万里忽忆钱塘潮。

钱塘潮势秋中盛，家家看潮箫鼓竞。星向海门转玉衡，月当天峤悬冰镜。

冰镜玉衡寒荡摩，江光潮气横天河。空迎登丘望远海，安得挂席浮长波。

羡君白舫乘秋风，南眺钱塘烟雾中。想归帝阙誇奇览，定赋观潮大海东。
思方将军
文天祥（宋代）

始兴溪子下江淮，曾为东南再造来。
如虎如熊今固在，将军何处上金台。
梁文冠抄诗 其四
陈献章（明代）

屋下尘编不暇抄，狂歌试把铁桥敲。秋风背取诗囊去，且看擎天柱杖高。
戏成绝句三首 其二
李纲（宋代）

粼粼溪底石，五色粲坚圆。安得女娲手，鍊之将补天。
齐天乐 薰风南来，残暑自退，星岑以新作见示，依调奉酬，时六月
王鹏运（清代）

凤楼西北关情地，喁喁酹花私语。听雨前番，归云此夕，已是不禁离绪。

荷衣漫与。问双桨来时，旧逢欢处。比翼鹣鹣，为谁颠倒意如许。

旗亭题句尚在，风流人共说，江上孙处。醉墨空挥，秾春易失，月偃虚堂如雾。

淩波路阻。早负却搴芳，断肠尊俎。梦影迷离，晓钟惊觉否。
山行即事
晓青（清代）

意欲穷幽趣，聊为野外行。远烟难辨树，斜日易催耕。

倚杖观泉脉，穿林得鸟声。断堤回首处，一带暮山横。
雷简夫自辰溪还除国子博士盐铁判官以书见谢并寄杜鹃鸟一只
文彦博（宋代）

山人远寄杜鹃禽，因寄山禽遂寄心。应谓不如归去好，高飞却入旧云林。
寿史石泉二首
吴泳（宋代）

露洗秋容一片清，远山高与雪争明。
贤侯无阳岳神降，上相先从佛腊生。
画戟不妨当燕寝，白囊无复到鸡城。
新来连日西郊雨，还作山间小太平。
龙湫观瀑
晁端彦（宋代）

万丈龙湫水，飞流翠碧开。泻疑云汉落，涌若海潮来。

飘洒四时雪，喧阗万壑雷。庐山吾未到，气象胜天台。
病中寄山中故旧八首 其七
释德洪（宋代）

临济十世孙，泐潭克家嗣。一唱主中宾，不容留意地。
寿曾佥判 其二
徐鹿卿（宋代）

陆地新开万朵莲，綵云拥出幕中仙。傅岩已入春宵梦，火急排云叶九天。
重九日为鲤南死后四十九日赋以志悼四首 其一
曹家达（清代）

世事茫茫成憯嗟，登高何处望天涯。夜台回雁无消息，扁豆犹开屋角花。
纵鱼
胡从义（宋代）

放汝入长江，养教鳞角出。
风云际会时，莫道不相识。